### Resume

Teknisk Udvalg godkendte den 13. december 2022, punkt nr. 271, Godkendelse af kommissourium for gentænkning af den kollektive trafik. Udvalget har ønsket at inddrage borgerne i processen, og der har derfor været afholdt en workshop for udvalgte lokalråd. Disse har givet input til principperne for den kollektive trafik. Principperne skal endelig godkendes og danne grundlag for udkast til den fremtidige kollektive trafik.

### Sagsfremstilling

Den kollektive trafik er under pres i disse år som følge af Covid19, hvor mange passagerer forsvandt samt stigende energiudgifter. Den kollektive trafik indgår i den grønne mobilitetsplan som en del af de tiltag Vejle Kommune arbejder med.

Hidtil har planlægningen af den kollektive trafik taget udgangspunkt i en række servicemål, hvor det er afstandskriteriet, der definerer, hvor en busrute skal køre. For at den kollektive trafik skal være mere attraktiv, skal der tænkes i andre baner, så ruterne optimeres, samt at kollektiv trafik ikke kun er busser og tog, men også at flextur, plustur og samkørsel skal ses som kollektiv trafik.

I stedet for servicemål kan der arbejdes med 9 forskellige planlægningsprincipper. Planlægningsprincipperne tager udgangspunkt i alle relevante data. Der er således inddraget oplysninger om byudvikling, pendlingsstrømme i Vejle Kommune, samt rejsekortdata, flexture osv.

De opstillede 9 principper, som skal danne grundlag for den fremtidige planlægning af den kollektive trafik:

1. Skab direkte forbindelse fra a til b, så rejsetiden bliver kortere, men der kan blive længere til nærmeste stoppested.

2. Fokuser busdriften og skab sammenhæng. Dvs. kør bus, hvor der er flest passagerer og brug alternative løsninger, hvor passagergrundlaget er mindre.

3. Skab enkelthed i busnettet, så der skabes overblik for brugerne og nettet understøtter relevante rejsestrømme.

4. Opnå højere frekvens. Det kan gøres ved at sammelægge linjer, der kører på samme strækninger.

5. Skab god forbindelse til baner og knudepunkter. Knudepunkter indgår i den grønne mobilitetsplan, så det er vigtigt at sikre, at knudepunkter betjenes af kollektiv trafik.

6. Etabler attraktive stiforbindelser og styrk last mile-løsninger. Ved at oprette mere direkte forbindelser vil nogle borgere få længere til det nærmeste stoppested. Derfor er det vigtigt, at der er gode stiforbindelser til stoppestederne.

7. Prioriter opkobling af byudviklingsområder. Ved at inddrage den kollektive trafik tidligt i planlægningsfasen for nye boligområder, vil det være naturligt at kollektiv trafik bliver første valg for flere.

8. Styrk trygge knudepunkter. Trygge knudepunkter skal bruges både i forbindelse med skift mellem forskellige kollektiv transportformer, som flextur, plustur og samkørsel, men også skift fra cykel.

9. Faciliter nemme skift, så muligheden for at kombinere flere transportformer fra dag til dag bliver mere attraktive.

Disse principper blev drøftet på en workshop den 9. marts 2023 med en række udvalgte lokalråd og grundejerforeninger. Der var opbakning til principperne.

Med udgangspunkt i data om nuværende rejsestrømme fra rejskort og flextur, samt oplysninger om byudviklingsområder er der skitseret en struktur for betjeningen af [adresse], samt betjening af Brejning, Børkop, Egtved, Give og Jelling. I betjeningen af de sidste nævnte byer er inddraget, at regionale busruter og tog betjener byerne.

### Økonomi

Formålet med gentænkningen er at styrke den kollektive trafik, således at der kommer flere passagerer i den kollektive trafik inden for den nuværende økonomiske ramme. Fra 2023 og frem mangler der 8-10 mio. kr. til den kollektive trafik årligt. Ved planlægning efter de nye principper kan der opnås optimering ved:

* at der køres mere direkte, så rejsetiden bliver kortere.
* at flere linjer på samme strækning, samles til en linje.
* at der justeres på frekvens på den enkelte linje.

Udover busruterne kan der optimeres inden for handicapkørsel, flextur, plustur og samkørsel.

På mødet præsenteres Teknisk Udvalg for udkast til nye ruteforløb ud fra de nye principper og den nuværende økonomiske ramme.

### Klima og resiliensvurdering

Kollektiv trafik mindsker transportspild ved at samle flere mennesker. På den måde medvirker kollektiv trafik til færre biler på vejene, og reducerer dermed CO2 udledning og trængsel.

### Sagens videre forløb

Sagen skal alene behandles i Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg godkender de 9 planlægningsprincipper, og |

|  |  |
| --- | --- |
| at | Teknisk Udvalg godkender de økonomiske rammer. |

### Beslutning

Godkendt, idet der i videst muligt omfang tages hensyn til borgernes mobilitet, ligesom der arbejdes videre med en trafikal prioritering af den kollektive trafik.